Jul 10,2017
ఫలితాలే మార్కెట్లకు దిక్సూచి..
నవతెలంగాణ, వాణిజ్యవిభాగం: ప్రస్తుత ఆర్థిక సంవత్సరానికి సంబంధించిన కార్పొరేట్ల ఆర్థిక ఫలితాల సందడి సోమవారం (10న) మొదలు కానుంది. 2017-18 ఆర్థిక సంవత్సరం తొలి త్రైమాసిక ఫలితాలే దేశీయ స్టాక్‌ మార్కెట్లకు మార్గనిర్దేశం చేయనున్నాయి. దీనికితోడు జూన్‌ 10తో ప్రారంభమయ్యే వారంలో వస్తు సేవల పన్ను (జీఎస్‌టీ)పై విశ్లేషణలకు తోడు వర్షపాతం నమోదు, సూక్ష్మ గణంకాలు తదితర అంశాలపై మదుపర్లు దృష్టి సారించనున్నారు. అంతర్జాతీయ అనిశ్చితుల మధ్య ఇన్వెస్టర్లు అప్రమత్తంగా వ్యవహరించే అవకాశం లేకపోలేదు. అమెరికా ఉద్యోగ గణాంకాలు, ఐరోపా కఠిన ద్రవ్య పరపతి, విధానంపై ఆందోళనలు వంటి వాటి నేపథ్యంలో అంతర్జాతీయ మార్కెట్లు ప్రతికూలంగా నమోదు కావచ్చు. అమెరికా ఫెడరల్‌ రిజర్వు సమీక్ష నిర్ణయాలు, బ్రిక్స్‌ దేశాల భేటీ పరిణామాలు దేశీయ మార్కెట్లను కొంత ప్రభావితం చేసే అవకాశాలున్నాయి. డాలరుతో మారకంలో రూపాయి కదలికలు, ముడిచమురు ధరల వంటి అంశాలు సైతం వచ్చేవారం భారత మార్కెట్లను ఒడిదుడుకులకు గురి చేసే అవకాశం ఉందని విశ్లేషకులు భావిస్తున్నారు. ఇప్పటికే వరుసగా పెరిగిన సూచీల నేపథ్యంలో మదుపర్లు లాభాల స్వీకరణకు మొగ్గు చూపవచ్చని అంచనా వేస్తున్నారు.
గత వారంలో ఎఫ్‌ఎంసీజీ, బ్యాంకింగ్‌ షేర్ల ప్రధాన మద్దతుతో దేశీయ స్టాక్‌ మార్కెట్లు లాభాల్లో ముగిశాయి. బీఎస్‌ఈ సెన్సెక్స్‌ 439.02 పాయింట్లు పెరిగి 31,360.63 వద్ద ముగిసింది. దీంతో మే చివరి వారం తర్వాత తొలిసారి అధిక లాభాలు నమోదైయ్యాయి. నిఫ్టీ మూడు వారాల వరుస నష్టాలకు తెర పడింది. నిఫ్టీ 144.90 పాయింట్లు పెరిగి 9,665.80 వద్ద ముగిసింది. క్రితం వారంలో సెన్సెక్స్‌ 31,156 వద్ద ప్రారంభమైంది. ఓ దశలో గరిష్టంగా 31,460.70 వద్ద, కనిష్టంగా 31,017 వద్ద నమోదయ్యింది. విదేశీ సంస్థాగత మదుపర్లు రూ.1,845.62 కోట్ల విలువ చేసే ఈక్విటీలను కొనుగోలు చేశారు. బీఎస్‌ఈలో మిడ్‌క్యాప్‌ 2.03 శాతం, స్మాల్‌క్యాప్‌ సూచీ 2.73 శాతం చొప్పున పెరిగాయి.
ఆర్థిక ఫలితాల సీజన్‌..
దేశంలోనే అతిపెద్ద ఐటీ కంపెనీ టాటా కన్సల్టెన్సీ సర్వీసెస్‌ (టీసీఎస్‌) జులై 13న తొలి త్రైమాసికం ఫలితాలను ప్రకటించనుంది. ఇన్ఫోసిస్‌ 14వ తేదిన వెల్లడించనుంది. వీటి ఫలితాలు ఐటీ రంగంలోని ఇతర సూచీలను ప్రభావితం చేయనున్నాయి. దీనికితోడు సౌత్‌ ఇండియా బ్యాంకు, ఇండస్‌ ఇండ్‌ బ్యాంకు, కర్నాటక బ్యాంకు, డీసీబీ బ్యాంకులు కూడా వచ్చే వారమే ఫలితాలు ప్రకటించనున్నాయి. 2017 మార్చితో ముగిసిన ఆర్థిక సంవత్సరంలో ఐటీ కంపెనీల ఫలితాల్లో స్తబ్దత చోటు చేసుకుంది. ఆ సమయంలో అమెరికా స్థానికులకు ప్రాధాన్యతనిచ్చే క్రమంలో వీసా నిబంధనలను కఠినతరం చేసింది. దీంతో చాలా ఐటీ కంపెనీలు తీవ్ర ఒత్తిడికి గురి అయ్యాయి. మరోవైపు మోడీ ప్రభుత్వం నవంబర్‌ 8న పెద్ద నోట్లను రద్దు చేయడంతో చాలా కంపెనీలు తీవ్ర ఒత్తిడిని ఎదుర్కొన్నాయి. ముఖ్యంగా బ్యాంకింగ్‌, ఎఫ్‌ఎంసీజీ, ఇంధన కంపెనీలు భారీగా రెవెన్యూ కోల్పోయాయి. ప్రస్తుత త్రైమాసికం నుంచి కేంద్రం అమల్లోకి తీసుకొచ్చిన వస్తు సేవల పన్ను (జీఎస్‌టీ) వల్ల వచ్చే ఒక్కటి రెండు త్రైమాసికాలు ఉత్పత్తిలో సమతూల్యత పాటించడానికి చేసే చర్యలు ఫలితాలపై ప్రభావం చూపవచ్చని నిపుణులు భావిస్తున్నారు. ఆర్థిక ఫలితాలపై ముందస్తు అంచనాలు వివిధ సూచీలను ప్రభావితం చేయవచ్చు. మార్చితో ముగిసిన త్రైమాసికంలో జీఎస్‌టీ రేట్ల నేపథ్యంలో అనేక కంపెనీలు డిస్కౌంట్‌ ధరలను ప్రకటించాయి. ఈ ప్రభావమూ ఆయా కంపెనీల ఫలితాలపై ఉంటుంది.
స్వల్పంగా పెరిగిన వర్షపాతం ..
దేశంలో ఇప్పటి వరకు నమోదైన వర్షపాతం, సెప్టెంబర్‌ త్రైమాసికంపై భారత వాతావరణ శాఖ (ఐఎండీ) ముందస్తు అంచనాలు మార్కెట్లకు కీలకం కానున్నాయి. గత గురువారం ఐఎండీ వెల్లడించిన గణంకాల ప్రకారం దేశ వ్యాప్తంగా జూన్‌ 1 నుంచి జులై 5 మధ్య 217.3 మిల్లీమీటర్ల వర్షపాతం నమోదయ్యింది. సాధారణ వర్షపాతం 206.7 ఎంఎం కంటే ఇది స్వల్పంగా ఎక్కువ. వర్షపాతం నమోదు అంచనాలు ఎఫ్‌ఎంసీజీ, కన్సూమర్‌ డ్యూరెబుల్స్‌, ఆటోమొబైల్‌ తదితర కంపెనీల సూచీలను ప్రభావితం చేయనున్నాయని విశ్లేషకుల అంచనా.
సూక్ష్మ గణంకాలు కీలకమే..
ఆర్థిక ఫలితాలకు తోడు మరోవైపు దేశ ఆర్థిక వ్యవస్థకు కీలకమైన సూక్ష్మ గణంకాలు మార్కెట్ల సరళీని మార్చనున్నాయి. జులై 12న కేంద్ర గణంకాల శాఖ మే నెలకు సంబంధించిన పారిశ్రామికోత్పత్తి సూచీ (ఐఐపీ), జూన్‌ నెల రిటైల్‌ ధరల ఆధారిత వినియోగ ద్రవ్యోల్బణం (సీపీఐ) గణాంకాలను కూడా వెల్లడించనుంది. జులై 14న టోకు ధరల ద్రవ్యోల్బణం (డబ్ల్యూపీఐ) వివరాలు వెల్లడి కానున్నాయి. ద్రవ్యోల్బణం సూచీల్లో తగ్గుదల చోటు చేసుకోవచ్చని అమ్రాపాలీ ఆద్యా ట్రేడింగ్‌ అండ్‌ ఇన్వెస్ట్‌మెంట్‌ రీసెర్చ్‌ హెడ్‌ అభ్నిష్‌ కుమార్‌ పేర్కొన్నారు. దీంతో ఆర్‌బీఐ వడ్డీ రేట్లను తగ్గించడానికి అవకాశాలు ఉన్నాయని తెలిపారు.
మీ స్నేహితులకు రికమెండ్ చెయ్యండి